ROJNA-WHA-AMATA แท็กทีมวิ่ง! จ่อรับเช่าพื้นที่ตั้งโรงงานเพิ่ม หลังรัฐหนุนผลิตรถ EV
ROJNA-WHA-AMATA เด้งขึ้น ปรับตัวขึ้นตอบความต้องการโรงงานใหม่เพื่อผลิตรถ EV หลังภาครัฐออกมาตรการจูงใจ EV รวมเงินอุดหนุนและลดภาษี
17 ก.พ. 2565

ผู้สื่อข่าวรายงานว่าวันนี้ (17 ก.พ. 2565) ณ เวลา 11:28 น. ราคาหุ้นกลุ่มนิคมอุตสาหกรรมปรับตัวขึ้นตอบความต้องการโรงงานใหม่เพื่อผลิตรถ EV หลังภาครัฐออกมาตรการจูงใจ EV รวมเงินอุดหนุนและลดภาษี นำโดย บริษัท สวนอุตสาหกรรมโรจนะ จำกัด (มหาชน) หรือ ROJNA อยู่ที่ระดับ 6.90 บาท เพิ่มขึ้น 0.30 บาท หรือ 4.55% โดยทำจุดสูงสุดที่ 7.05 บาท และทำจุดต่ำสุดที่ 6.55 บาท ด้วยมูลค่าการซื้อขาย 86.25 ล้านบาท
ขณะเดียวกันบริษัท ดับบลิวเอชเอ คอร์ปอเรชั่น จำกัด (มหาชน) หรือ WHA อยู่ที่ระดับ 3.66 บาท เพิ่มขึ้น 0.12 บาท หรือ 3.39% โดยทำจุดสูงสุดที่ 3.68 บาท และทำจุดต่ำสุดที่ 3.58 บาท ด้วยมูลค่าการซื้อขาย 604.88 ล้านบาท
ส่วน บริษัท อมตะ คอร์ปอเรชัน จำกัด (มหาชน) หรือ AMATA อยู่ที่ระดับ 22.70 บาท เพิ่มขึ้น 0.40 บาท หรือ 1.79% โดยทำจุดสูงสุดที่ 22.80 บาท และทำจุดต่ำสุดที่ 22.40 บาท ด้วยมูลค่าการซื้อขาย 96.90 ล้านบาท
บล.กรุงศรี ระบุในบทวิเคราะห์ว่า คณะรัฐมนตรี (ครม.) อนุมัติมาตรการจูงใจ EV ซึ่งรวมถึงเงินอุดหนุนและการรถภาษีเพื่อสนับสนุนการเปลี่ยนไปสู่การใช้รถ EV โดยทางฝ่ายวิจัยคาดว่ามาตรการจะหนุนบริษัทโครงสร้างพื้นฐาน EV (EA, GPSC, OR, FORTH, STARK) ให้ขยายสถานีชาร์จเพื่อรองรับจำนวน EV ที่มากขึ้นในปี 2565 – 2566 นอกจากนี้ผู้ผลิตรถยนต์ต้องเตรียมโรงงานใหม่สำหรับการผลิต EV เป็นประโยชน์ต่อนิคมฯ (AMATA, WHA, ROJNA) ขณะที่มาตรการจะกระตุ้นให้ผู้ผลิตรถยนต์เร่งการผลิตรถยนต์ EV ในประเทศ ดังนั้นจึงมองว่ามาตรการนี้จะเป็นประโยชน์ต่อผู้ผลิตชิ้นส่วนรถยนต์ (AH, SAT, STANLEY, HANA, KCE)
ทั้งนี้ผู้ผลิตรถยนต์ต้องเตรียมโรงงานใหม่สำหรับการผลิต EV เป็นบวกต่อกลุ่มนิคมฯ (AMATA, WHA, ROJNA) แต่ทางฝ่ายวิจัยมีมุมมองเป็นกลางต่อผู้ผลิต EV เนื่องจากช่วงแรกผู้ผลิตจะเน้นการนำเข้า แต่หลังปี 2567 เป็นต้นไป มาตรการจะกระตุ้นให้ผู้ผลิตเร่งการผลิต EV ในประเทศเพื่อรองรับอุปสงค์ที่เพิ่มขึ้น ซึ่งจะเป็นประโยชน์ต่อผู้ผลิตชิ้นส่วนยานยนต์ (AH, SAT, STANLEY, HANA, KCE)